36 sterf ná uitbreking van dodelike siekteMinstens 36 mense het in Suid-Afrika aan listeriose gesterf en daar is vanjaar al 557 laboratorium-bevestigde gevalle van dié siekte aangemeld. Aaron Motsoaledi, minister van gesondheid, het Maandagoggend tydens ŉ mediakonferensie die uitbreking van listeriose bevestig. Motsoaledi het gesê die departement glo die waarskynlikste bron van dié uitbreking is die besoedeling van kos by die oorsprong daarvan, soos plase en voedselverwerkingsaanlegte. Volgens Motsoaledi is dié siekte baie ernstig, maar kan wel behandel en voorkom word. Dit word veroorsaak deur die bakterie Listeria monocytogenes. Dit word wyd versprei in die natuur en kan in grond, water en gewasse voorkom. Diereprodukte en vars produkte soos vrugte en groente kan ook met dié bakterie besmet word. Motsoaledi het gesê dié siekte kom elke jaar in Suid-Afrikaanse hospitale voor met ŉ gemiddeld van 60-80 gevalle wat jaarliks behandel word. Dokters van Chris Hani Baragwanath-hospitaal in Diepkloof, asook Steve Biko- akademiese hospitaal in Pretoria het egter in Julie vanjaar die Nasionale Instituut vir Oordraagbare Siektes (Nios) in kennis gestel van ŉ ongewoon hoë getal babas met listeriose. Daar is volgens Motsoaledi sedert 1 Januarie 2017 tot 29 November 2017 altesaam 557 gevalle aangemeld. Uit dié gevalle is 34% van die gevalle vanuit privaat hospitale en 66% uit openbare hospitale. “Gegewe dat slegs 17% van Suid-Afrikaners privaat gesondheidsgeriewe gebruik, is die aantal gevalle te hoog. Dit beteken dat die bron van die uitbreking waarskynlik ŉ kosproduk is wat wyd onder mense van alle sosio-ekonomiese groepe verbruik word,” het Motsoaledi gesê. Die meeste gevalle is in Gauteng (62%), die Wes-Kaap (13%) en KwaZulu-Natal (7%) aangemeld. Motsoaledi het gesê uit die 557 gevalle is die departement bewus van 70 van die gevalle se uitkoms. “Uit die 70 is 36 mense al dood,” het Motsoaledi gesê. Die oorsaak van die uitbreking word tans ondersoek. Listeriose gaan gepaard met simptome soortgelyk aan griep soos diarree en koors, lyfseer, braking en swakheid. Dit kan lei tot die infeksie van die bloed wat septisemie genoem word of meningo-ensefalitis wat inflammasie van die brein en omliggende weefsel insluit. Die wêreldgesondheidsorganisasie (WHO) het die volgende vyf punte vir voedselveiligheid geïdentifiseer: